Gedagte vir die dag: Wat ek sê en dinkFoto: Crosswalk.com Mag wat ek sê en wat ek dink tog vir U aanneemlik wees, Here, my Rots en my Verlosser. (Psalm 19:15) Wie is God? Wat doen God? Op hierdie vrae het die psalmdigter vir ons ’n paar antwoorde gegee. Ons het vir enkele oomblikke God se grootheid en heerlikheid in sy magtige skeppingswerke gesien. Sonder taal of woorde met ’n boodskap so helder soos die sonlig. Toe het die digter ons na die volmaakte woord van God laat luister. Ons het God algaande in sy grootheid en heiligheid leer ken. Uiteindelik kon ons nie anders as om voor Hom te buig nie. Skuldig. Sondaarmense wat nie eers ons eie skuld ken nie. Ons kon nie anders as om vir genade te pleit nie. Maar nou is daar die pad vorentoe. Ons kan opreg vra dat God ons leer om reg te praat en te dink; dat Hy ons sal bewaar van wysneusige vrae en oppervlakkige antwoorde. Kom ons buig voor Hom met diep ontsag en eerbied. Kom ons verlustig ons in sy Woord en aanbid Hom met verwondering. Dan sal ons lewe ’n sprankelende getuienis wees van sy onbeskryflike grootheid.